b'\n_START_ARTICLE_\nDorski slog\n_START_PARAGRAPH_\nDorski slog, tudi dorski red, je eden od petih slogov gradnje v anti\xc4\x8dni arhitekturi. Drugi \xc5\xa1tirje so jonski, korintski, toskanski in kompozitni. _NEWLINE_Za dorski slog so zna\xc4\x8dilni kapitel, ki je vedno sestavljen samo iz dveh elementov, ehina in abaka, triglifi na frizu ter mutuli in kaplje (gute) na spodnji strani krone venca. Dorski slog so uporabljali v gr\xc5\xa1ki in rimski arhitekturi, pri \xc4\x8demer gr\xc5\xa1ki stebri vedno stojijo na stilobatu, medtem ko imajo rimski v\xc4\x8dasih tudi bazo. _NEWLINE_Dorski slog se po svojih zna\xc4\x8dilnostih obravnava kot za\xc4\x8detna stopnja razvoja kamnitih zgradb, ker \xc5\xa1e vedno vsebuje nekaj elementov, zna\xc4\x8dilnih za predhodno leseno sakralno arhitekturo.'